Na tradičný letný tábor Robotníckej strany má prísť viac ľudí ako v čase Breivikovho útoku.
OSLO. Mladí prívrženci vládnej nórskej Robotníckej strany sa opäť stretnú v júli na tradičnom letnom tábore, ktorý sa minulý rok nekonal v dôsledku vyčíňania extrémistu Andersa Breivika z leta 2011.
Ich líder Eskil Pedersen v stredu potvrdil, že tábor sa nebude konať na inkriminovanom ostrove Utöya, ale v dedine na pobreží jazera, v ktorom ostrov leží.
Podľa jeho slov ide o "dôležité rozhodnutie spojené s emóciami", no urobené v reakcii na "početne výzvy" usporiadať podujatie "bez otáznikov, ale s výkričníkom".
Pedersen očakáva účasť tisícky ľudí, pričom v čase Breivikovho útoku bolo prítomných takmer 600 ľudí.
Ochrana a bezpečnosť účastníkov letného tábora budú posilnené a prítomný bude aj väčší počet dospelých.
Breivika, ktorý v roku 2011 zabil 77 ľudí, v auguste odsúdili na maximálny, 21-ročný trest s možnosťou opakovaného predlžovania o päť rokov, kým bude považovaný za nebezpečného pre spoločnosť.
Samozvaného bojovníka proti multikulturalizmu uznali za príčetného, trestne stíhateľného a preto vinného z terorizmu a úkladných vrážd.
Pravicový extrémista, ktorý neprejavil ani náznak ľútosti, si trest za svoje vyčíňanie v centre Osla a na ostrove Utöya z júla 2011 odpykáva vo väznici neďaleko Osla.